
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 februarie 2015

	Nr.
	4c-7/564


RAPORT SUPLIMENTAR
 asupra propunerii legislative pentru modificarea şi completarea Legii nr.263/2010 privind sistemul unitar de pensii publice

În temeiul art.70  din Regulamentul Camerei Deputaţilor, republicat, cu modificările şi completările ulterioare, propunerea legislativă pentru modificarea şi completarea Legii nr.263/2010 privind sistemul unitar de pensii publice a fost retrimisă Comisiei pentru muncă şi protecţie socială, prin adresa nr. Plx 60/2014 din 8 decembrie 2014, în vederea reexaminării şi întocmirii unui nou raport.

Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, preconizând următoarele:

· o nouă definire a punctajului anual, cu implicaţii asupra cuantumului pensiei, în sensul împărţirii sumei punctajelor lunare la numărul de luni lucrate, pentru care s-au plătit contribuţiile de asigurări sociale, actuala prevedere stipulând că împărţirea sumei punctajelor lunare la 12. 

· reducerea stagiului de cotizare la 33 de ani pentru femei, precum şi reducerea stagiului minim de cotizare în specialitate de la 20 de ani la 15 ani, atât pentru pentru femei cât şi pentru bărbaţi;

· modificarea tabelului nr.1 în sensul reducerii stagiului de cotizare realizat în condiţii deosebite şi reducerea vârstei standard de pensionare;

· modificarea anexei 3 la lege, în care sunt cuprinse „unităţile care au obţinut avizul pentru îndeplinirea procedurilor şi criteriilor de încadrare în condiţii speciale”, introducându-se noi beneficiari la poziţiile 44 - 45 şi 95 – 107.

În urma reluării dezbaterilor în şedinţa din 28 ianuarie 2015, membrii Comisiei au hotărât, cu majoritate de voturi (o abţinere), menţinerea soluţiei iniţiale, de respingere a propunerii legislative, exprimată în raportul cu nr. 4c-7/65 depus în data de 20 martie 2014.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbateri a participat, în conformitate cu prevederile art.55 din Regulamentul Camerei Deputaţilor, doamna Georgeta Jugănaru – director în  Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Propunerea legislativă a fost respinsă de Senat în şedinţa din 11.02.2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,




SECRETAR,


Florin Iordache




Daniel Iane
Întocmit,

Consilier parlamentar Lidia Vlădescu

